b'\n_START_ARTICLE_\nAlkuin\n_START_PARAGRAPH_\nAlkuin tai Alcuin (noin  732\xe2\x80\x9319. toukokuuta 804) oli munkki ja opettaja sek\xc3\xa4 Kaarle Suuren t\xc3\xa4rkein neuvonantaja. Alkuin oli niin sanotun karolingirenessanssin keskushenkil\xc3\xb6._NEWLINE_Alkuin oli kotoisin Englannin Yorkista. H\xc3\xa4n sai koulutuksensa Yorkin katedraalikoulussa opettajanaan mestari Ethelbert. Kun Ethelbert nimitettiin vuonna 766 Yorkin arkkipiispaksi, tuli Alkuinista koulun johtaja._NEWLINE_Matkallaan Roomaan 781 Alkuin tapasi Kaarle Suuren. Kaarle sai houkuteltua Alkuinin hoviinsa Aacheniin. Vuosina 782\xe2\x80\x93796 Alkuinin oppilaina olivat kuningas itse, h\xc3\xa4nen sukulaisensa, hoviin opiskelemaan l\xc3\xa4hetetyt nuorukaiset sek\xc3\xa4 palatsikappelin papit. Alkuin toi frankkien valtakuntaan englantilaiset opetusmenetelm\xc3\xa4t ja edisti vapaiden taiteiden opiskelua. H\xc3\xa4n l\xc3\xa4hti hovista vuonna 796 saatuaan apotin viran Toursin Saint Martinin luostarissa. Alkuin vietti siell\xc3\xa4 viimeiset vuotensa._NEWLINE_Alkuin kirjoitti  useita oppikirjoja sek\xc3\xa4 suuren m\xc3\xa4\xc3\xa4r\xc3\xa4n kirjeit\xc3\xa4, jotka ovat s\xc3\xa4ilyneet.'